khistorydata/jeongjo-sjw-relations huggingface dataset:
정조 17년 · 목
敎曰朝筵聞北關捧舊還分排事始知辛亥壬子兩年條未捧之數少至于庚戌條矣更思同慶之歲當令小民知之豈可追捧於年久之後乎亦豈可次次積置以爲年年侵徵之資乎令道伯體朝家爲民同慶之本心親執考出名以庚戌條者舊還及公私債負一倂蕩滌後狀聞事令廟堂郞爲行會
정조 17년 · 강
命昌寧縣監洪秉周當日辭朝
정조 17년 · 강
遞承旨南公轍以洪仁浩代之前望也
정조 17년 · 강
海西御史洪大恊以白川民人處宣諭後蠲恤形止馳啓
정조 17년 · 목
狀啓以爲臣於本月二十五日轉至白川取考本邑災實分等成册則南北十六坊一百九里內北之六坊爲稍實二坊爲之次南八坊爲尤甚而稍實六坊或爲歷路則看審餘不專往故只就尤甚之次坊而自其日至翌日午前躬審原野蹤跡之未到處則又遣帶率軍官一一摘奸則本郡田畓參半而田穀則大體免歉畓穀則角山等四五坊接於延安之地處於浦海之邊者都是野畓被災尤酷幾乎全一坊無一掛鎌其爲驚慘與延安海州一而二矣其他五六坊則雖曰尤甚與之次而田農相錯川洑或帶尤甚之中亦有之次之里之次之中亦有稍實之里而所謂之次比延安稍有勝焉至於最甚則雖無彼此之別計其坊里逈異多寡之分故蠲恤之節視延海不得不煞有分數尤甚八坊內最甚四十一里則還上三分一停退京外納身役身貢盡數停退均廳稅米以錢代捧其次尤甚十六里則還上四分一停退身役身貢折半停退之次三里則只還上五分一停退稍實四十九里幷爲勿論而舊還一幷停捧代捧則以爲報營闊狹之地臣謹將諭書眞諺翻謄一一宣布後使之揭付一如兩邑之例仍諭以目下蠲恤之澤朝家若是軫念前頭矯捄之方營邑又當措劃須體至意各自安堵之意面面戎飭則老少民人在在屯聚處處遮擁歡欣頌抃不啻若拯塗炭而奠袵席瞻聆所及莫不感歎臣方自此前進餘外一二民情書啓中附陳計料
정조 17년 · 강
以沈煥之爲吏曹參判李冕膺爲參議幷前望也
정조 17년 · 목
敎曰守命署經有命而司未差之代政官牌招開政以在京無故人差出待下批牌招又敎曰在外吏曹參判許遞前望單子入之又敎曰吏曹參議前望單子入之待下批一體牌招
정조 17년 · 강
承旨金祖淳疏陳父病徑出賜例批
정조 17년 · 강
以徐鼎修李勉兢金啓洛爲承旨幷前望也
정조 17년 · 목
敎曰在外承旨許遞與未差之代前望單子入之待下批牌招察任
정조 17년 · 강
修撰李相璜疏陳兼銜應避之嫌賜例批
정조 17년 · 목
吏曹以相璜與校理宋民載有舅甥應避之嫌請相璜所帶春秋之銜今姑減下允之
정조 17년 · 강
命敍前注書徐有聞口傳還付
정조 17년 · 강
有政吏曹判書金思穆參判沈煥之參議李冕膺兵曹判書鄭好仁進
정조 17년 · 목
以林蓍喆爲大司憲鄭毅祚爲掌令安廷善爲持平洪秀晩爲正言李在學爲戶曹參判景慕宮奉事尹漵基尙衣直長洪樂綏相換呂善亨康晉三爲同知徐有秉爲慶尙左兵使
정조 17년 · 강
命昌寧縣監洪秉周一司除署經正言李義甲署前行公
정조 17년 · 목
政院啓言昌寧縣監洪秉周當日辭朝有命矣憲府則纔已署經而諫院則大司諫尹㬦正言洪秀晩牌不進獻納權坪在外正言李義甲未署經無以備員署經云何以爲之敎以一司除署經諫臺兩人之無端違牌極爲駭然只推更爲牌招未署經人使之署前行公
정조 17년 · 강
召見京畿監司徐龍輔于重熙堂
정조 17년 · 강
命豊德府禁御兩營及江都留餉穀代錢輸送臨津餉穀亦爲捧留本邑
정조 17년 · 목
京畿監司徐龍輔啓言今年本道穡事喬桐一邑之外大抵均豐而獨豐德之西三面介在延白喬三邑之間其所被災幾無異於三邑而特以隣近各面之擧皆登熟凡係軫恤之方雖不敢如例仰請其中民情之最關至切亦不得不一番陳稟矣今年本邑御營廳軍適當十月至月之番次才已徵番上來其中三面居生者亦爲過半歉歲齎糧固已可悶而禁御兩營江都留餉之越海輸納其勢尤末如在前年事失稔時以錢代納連有已例而代錢多寡一從時直高下而爲定矣今年市直稍歇米一石代錢四兩太一石代錢一兩五錢式折定輸送以紓三面之一分民力恐合事宜臨津餉穀之捧留本邑亦多近例請一體依近例捧留從之
정조 17년 · 강
以留門誤稟特遞承旨洪仁浩以金輸東代之前望也
정조 17년 · 목
敎曰關門出入豈有分授乎大抵禁闧則一也近來臺臣由敦化門諸臣由金虎門中官之丹鳳門宮人之曜金門往來者卽謬規之謬規丙申初以古例之不然已有提飭至於留門時出入尤無一定之門則今日署經臺諫入來也承宣之忽請敦化門留門者極爲駭然雖以近日謬規言之臺臣入自敦化者出由金虎金虎之於臺臣非迃路可知深夜請開不知正門之體重當該承旨遞差俾存古規
정조 17년 · 강
命北伯年分狀啓中所請諸條竝依施舊還只捧辛亥壬子兩年條
정조 17년 · 목
備邊司啓言因咸鏡監司金華鎭災實分等狀啓草記回啓有命矣取見其狀本則當寧等二邑置之尤甚安邊等十三邑置之之次高原等九邑置之稍實仍以爲舊還雖稍實之邑實難竝督無論三等邑特許停捧後錄諸條竝請令廟堂稟處矣其一明川以南進俸吏姑許停止事也其一新還交濟久置外尤甚邑三分一之次邑四分一稍實邑五分一相當穀準折代捧待明秋還作本色而他穀代唐米勿爲代捧事也其一北靑皮唐元數中限十分一還作唐米事姑許停止事也其一尤甚邑限明秋勿定配所事也其一推奴徵債限明秋防塞事也北道今年穡事雖遜於三南大勝於兩西道臣年分及所請諸條頗甚精約竝依狀請施行而似此稍豊之歲舊還之全數停捧極爲無謂且況庚戌條舊還特以同慶之意已有蕩減之命則於北民惠澤優渥至矣盡矣辛亥壬子條舊還不過二千餘包己酉條中限三分二準捧之意請分付允之敎曰觀於狀辭可知穡事之不及於稍豐還上之新舊竝督事勢似難當依狀請施行而昨再昨年舊還不過二千餘包則年年陳置徒作奸竇及非爲民之意只此兩年條期於收捧事分付
정조 17년 · 강
分揀時囚姜▣配申大稱于鍾城
정조 17년 · 목
義禁府啓言姜▣戶判沈頤之所奏旣有原恕之道云分揀放送申大稱因戶判所啓批旨以沿邊充軍照律以入矣今因左議政金履素所啓更爲嚴加照律杖一百取贖告身盡行追奪又五年禁錮鍾城府流三千里定配請依例押送配所允之敎以如有功議各減一等又啓言申大備功減一等杖一百收贖告身盡行追奪徒三年定配
정조 17년 · 강
禁推持平南涑正言洪秀晩旋命分揀
정조 17년 · 목
涑等違召敎曰深夜再違雖未知情勢之如何極爲駭然禁推傳旨捧入○政院以涑等禁推請依定式遞差傳旨捧入敎以今聞情勢似然竝與禁推分揀
정조 17년 · 강
修撰李相璜疏陳母病徑出賜批
정조 17년 · 목
疏略曰臣夙賦畸窮幼而失怙母子煢煢是依是將而臣母柳年今七十衰病日甚床第爲命而如其病源實由於臣臣家素窶臣無以自立臣母躬組織以佐臣讀書手澣濯以資臣出遊辛勤養成積瘁爲崇臣母則病矣臣不能盡爲子之職於臣母使臣母緣臣而病而臣或貪榮冒祿爲公事所拘牽將護不能以節藥餌不能以時則其於爲人子之心果何如也臣母病極往往不省傍人而昏囈之語每呼臣名在傍則病思稍寬否則宛轉叫呼念臣不已臣於是尤不忍一日舍而之他況臣終鮮兄弟又無子女非臣則無以左右於母側者乎臣雖怵畏嚴命淹滯禁直而每一念到方寸亂矣無以按住徑出禁扄蓋其積委深源非若一時疾▣可以容易痊除者如得數年之暇尋醫問方皆自臣身▣湯劑藥皆自臣手節宣調將俾盡其宜則或庶幾因此而得效乎如其不效尙可以無憾於臣心亦可以小報劬勞之顯伏乞聖慈哀其私準其請特命選部姑勿檢擬得以專意救護俾伸至情批以爾之情理曾所稔知何必乞得長暇然後可以養親乎爾其勿辭須於少問時供職
정조 17년 · 강
命司僕正鄭東愼承旨見窠擬入
정조 17년 · 목
敎曰在外承旨許遞政官牌招開政除郡時仍任取其執法近來文臣兼內乘之問夜喂馬看作恥事此人能修擧年亦老云司僕正鄭東愼見窠擬入事分付
정조 17년 · 강
有政吏曹判書金思穆參判沈煥之參議李冕膺進
정조 17년 · 목
以鄭東愼爲承旨新資也申大尹爲副修撰丁範祖爲兵曹參判曺允大爲刑曹參判
정조 17년 · 강
重推京畿監司徐龍輔仍命海西尤甚邑及豐德三面兵曹騎兵軍禁御軍限麥秋退番
정조 17년 · 목
敎曰昨筵旣有所奏爲民之意不待擧條啓下使之當日下送而今聞豐德三面之軍至於七十餘名之多當初二名之書送院中至於入稟處分道臣事萬萬疏忽該道臣從重推考更令該營相考居住面里依昨日下敎擧行後草記事分付海西尤甚邑及豐德三面如有兵曹騎兵軍與禁御軍限麥秋退番事亦爲分付該曹○兵曹啓言十一月當上番騎兵海州十名康翎三名來甲寅正月當上番騎兵海州七名甲寅五月當上番騎兵豐德二名海州三名延安六名白川七名限麥秋退番之意請分付各該道允之○御營廳啓言依下敎本廳十月當上番豐德尤甚面里居中哨軍七十八名中更爲面面嚴査拔去三名後七十五名仍給十月朔已受之料宣布德意下送本哨已減之數推移於四哨之內輪回入直
정조 17년 · 강
海西慰諭御史洪大恊復命
정조 17년 · 목
大恊書啓以爲臣於本月十六日伏奉海西延安等災邑審察慰諭之命卽日就途直抵延安府留連三日幾遍一境謹以諭書辭旨一面布告凡係蠲恤之政一遵聖旨無敢或違轉向海州各項當行之節旁照延安之例間或量其分數稍存減殺終到白川則視延安然有差等而至於安岳康翎甕津則臣雖不得遍歷旣因道臣之言參以道內之議又爲分等使海隅顑頷之民無一夫不霑於煦濡㴠育之澤而諸般形止先已陳聞矣蓋此蠲恤之典實係曠絕之擧其間區別之際若或上而莫體德意下而未究實惠則殊非對揚之道而裁排太過恩澤或渴則亦未免猥屑之科臣庸是憂懼罔敢或忽以目之所見耳之所聞與道臣守宰面面相議其所等殺自有斟量大抵海堧鹵簿之地原野平曠之處專以乾播爲農者均被旱災無不慘酷海州則山峻而野窄田多而畓寡三十五坊內日新等十八坊百餘里外猶有稍實之次之可以分等白川則十六坊內角山等八坊之四十可一里其所被災實無間於延安故行路之所指點京外之所傳聞輒稱延白而夷考其實則山野參半田畓交錯東北一邊依負山谷間多生水灌漑之利畓穀成實處尙可謂之稍實矣海白兩邑就其尤甚而言之則非不慘然而通論田畓之結數計其民食之所出則其所食實均爲四之二三矣至於延安畓則居多而田則絕少又無引水之故幾至擧境之全棄二十二坊內近南四坊中十五里則僅或差殊稍能成樣而其餘百十二里野色之荒涼村落之蕭瑟極目愁沮不可但以尤甚論之故設賑之策臣謹依辭陛時下敎與道臣爛漫相議則海白兩邑雖瓦相甲乙白川之尤甚處不過四十其里而海州則一百有二十里災結之多少相懸民戶之衆寡亦殊則其所賙捄之政所費不多爲力稍輕營邑私相拮據饑口庶可奠活而纔經昨年之私賑又此措劃慮或主客之俱困至若海州則許多坊里民口浩繁若非大賑莫可接濟矣海州延安則其勢不得不以公穀設賑而延安尤爲遑急不容少緩臣與道臣之意不謀而同而三邑穀簿幾乎殆空道內移轉未易其路其所生穀之方不可不急急講確而餘外諸邑之被災雖不無淺深之不同凡所接濟之策隨其緩急付之營邑恐不必上煩朝家矣方當八路之同豐有此數邑之獨歉民情之愁歎無以自達而今此恩諭一布若幽谷之生春髫白男女莫不歡欣鼓舞攢手祝天擧有安堵之心且況前後恩諭亶出若已之恫再三飭敎備盡責勵之方自道臣至於任守土之列者擧皆感激悚惕思欲誠心殫竭凡係懷保賙捄之方靡所不用其極海以西屢萬生靈將見拔之溝壑奠之袵席而庶不至過煩宵旰之憂矣一二未行條件及諸邑民情之緊急者一依聖敎與道臣爛議謹此開錄于左○延安一本府七月以來民戶之流離者殆近千數矣自聞秋冬京納爲先停退事下敎之後感激希望稍稍還集而目下無食之民或以野菜海蛤僅爲延命方秋如此來頭可知顧今監利未斷而壯者猶可食力商舶四至而穀價不至甚踊而匪久水冷氷塞之後此路亦絕民勢漸急歲前救急不容少緩而目今本府留庫各穀不過爲六百餘石新還之分數當捧者雖曰萬餘石如數準捧恐無其望目前賑資與明春之種子農糧茫然沒策且以海州言之留庫各穀僅爲二千石而前頭捧糴必難如意則大賑將設拮據無路道內穀簿自來不敷之中沿海諸邑俱未免歉多數移轉亦難無論某樣穀不可不預爲區劃一本府御營軍八十名之江都受還者米爲一百七十石太爲四十石越海輸納已是痼弊今當災年辦納尤難今年則姑爲停退明年條更爲疊受而待明秋只備納今年條水營所管防船軍糧米一百九十二石零烽臺軍糧米二十四石零其數雖不多今年米還之難辦倍甚於皮穀雖皆分數停退民情尙爲難便一幷限明秋停退實爲紓民力之道而餉穀體重有難輕議一本府均役廳取耗大米爲一百七十二石而除其三分一停退則所餘雖極零星而此時米穀之難辦如右所陳一幷停退實爲便民之道一本府有各軍門衙門保米錢及內奴身貢壬子停退條矣今年條幾皆停退則昨年條督令備納其勢末由幷令仍前停退恐是不可已之政一本府以鎭撫後營水操則停止而司練哨練因特敎公事已爲知委此雖該邑之一時私操而此時凡干一毫擾民之事不可不念分付道臣亟令停止其他尤甚諸邑聚點亦一體停止實爲省弊之端○海州一本州御營軍番次在於今十二月資裝之具盤纏之備本自不少而當此災年辦納無路延白上番軍旣因特敎停止則本府亦一體停番實爲一視之澤一本州還上實爲痼弊州還各穀爲三萬三千八百餘石營還各穀爲四萬七千三百餘石合八萬餘石而除其民戶之雜頉則一戶所受多至十餘石故每當催科之時民皆逃避輒至徵及隣族之境營還各穀太半空穀而民不願受實爲海民難支之端今當大無許多穀物尤無以本色精捧新還停退外當捧條營還小米五千石以詳定例折價代捧則民邑俱便其作錢則目今延安雖是慘凶以商船之多入市直比他邑稍歇而留庫零星無以分糶以此移送亦爲兩便之政○白川一本郡軍餉穀大小米太合一千二百石零例納于開城府礪峴鎭倉而近面爲三四十里遠面則至於八九十里又隔以錢浦險津或値風濤流澌之時則道路遲滯動費四五日此爲一邑痼弊民情或願永留本邑而軍餉移捧事體重大雖不可輕議今年則凶荒如此尤甚面三分一停退外其餘當納者無論稍實尤甚面姑爲捧留本邑以紓民力實合事宜一本郡有辛亥壬子兩年軍布身役停退條而其中尤甚坊里各樣身役今番旣已停退則兩年已停捧條勢難一時督納幷爲停退而其餘坊里則雖不可與尤甚處比而同論當此災年幷與今年條收納亦涉可矜計其當納條分數折半仍前停退亦爲便民之道○安岳郡量田今春已爲設始而以其農殷姑爲停止今當秋成宜卽更設而本郡穡事未免歉荒民間形勢實多罔措旣始旋寢雖甚可惜値此災歲不無騷擾之慮稍待年豐擧行恐不可已○平山府道下介日西坊俱是一邑中大坊而接於延安之境被災偏酷臣往海州之路詳細審察則前後三四十里一望大野皆是畓農殆無把束掛鎌之處所見之愁慘與延安少無異同臣亦與道臣相議諸般停減宜用一例而本府穡事此面外無甚慘歉旣入於之次則有難擅便故不敢擧論而民情之遑急萬萬矜惻延安蠲減之例雖無可論分付道臣其二坊內尤甚十一里及其次二里依他災邑例量宜分等蠲恤使彼將散之民得以安接實爲一視之澤
정조 17년 · 강
召見左議政金履素右議政金憙備局有司堂上鄭民始沈頤之尹行任海西句營堂上金思穆御史洪大恊于誠正閣
정조 17년 · 강
左議政金履素等以御史洪大恊書啓所陳諸條稟處
정조 17년 · 목
履素啓言海西慰諭御史洪大恊書啓以爲延安一邑七月以來流民殆近千數自聞秋冬京納停退事下敎之後稍稍還集云道臣若能着意撫摩俾各奠接則豈至於此當該道臣所當重勘第聞於繡衣似是民人輩恐動之言且其流散實數亦未的知則道臣請勘姑爲安徐而若其懷保之策不容少緩分付道臣使之另加顧恤期有還接之效好矣敎曰延安一府流戶若是夥多至登於繡啓海白之亦然可以反隅繡衣筵奏雖歸之民人恐動之說而若皆奠居寧有是哉卿等亦以不必過加處分爲言而旣聞之其可任其之他乎道伯初欲置之重典以謝海民更思流戶之實數多寡姑未詳知爲先自本司嚴關査問繡啓中論列延安一邑外名以尤甚處若有流戶使之從實報來以爲草記論勘之地履素曰其一延安留庫各穀爲六百餘石海州留庫各穀爲二千石新還準捧恐無其望賑資種糧拮據沒策無論某樣穀不可不預爲區劃事也兩邑穀簿之虛耗雖甚可悶外此諸邑多有免歉之處延海兩邑接濟之穀豈無道內推移之道乎且數邑設賑他道轉粟非所可論此則置之歲寒之後民勢尤當一倍遑急嚴飭本道歲前接濟之策另加着意擧行俾無一民仳㒧之患從之履素曰其一延安御營軍之江都受還辦納尤難姑爲停退明年條更勿疊受而待明秋只納今年條水營所管防船軍糧米烽臺軍糧米一幷限明秋停退事也三條穀物係是軍餉今番綸音中還餉幷分數停退則此亦自在其中不必別爲停退請置之從之履素曰其一延安均廳取耗大米一幷停退事也此亦當入於分數停退中請以停餘之數許以相當穀代捧待明秋還作本色從之履素曰其一延安各軍門衙門軍保米錢及內奴身貢昨年條幷令停退事也當年條旣已停退蕩減況昨年已停者乎請仍爲停退敎曰今又停退在小民有卜重之歎本府蠲恤之典多從拔例況些少保貢米錢乎特爲蕩減履素曰其一延安司哨練及其他尤甚邑聚點停止事也民事旣如此聚點亦係騷擾之端請一幷置之從之履素曰其一海州御營軍依延白例一體停番事也旣有尤甚邑停番之特敎此則自在無論中矣敎曰然矣履素曰其一海州還上小米五千石以詳定例折價代捧而延安留庫零星無以分糶而市直比他秒歇以作錢條移送該邑事也道內穀物之袞益道臣自當量宜擧行而以錢代捧亦爲便民之政且海州穀簿病民如此則移送延安不必靳持請依所請許施從之履素曰其一白川軍餉穀例納於礪峴鎭倉者尤甚面三分一停退外其餘無論秒實尤甚面捧留本邑事也鎭餉捧留非容易許施者而民勢旣如此數亦不多請依此許施從之履素曰其一白川辛亥壬子兩年身軍布停退條仍令停退其餘坊里折半停退事也舊停退仍停旣施之於延安其在一視之道不可異同依所請就其之次稍實分等許施好矣敎曰延安猶蕩減況本郡之有兩年宿債乎昨年再昨年軍布身貢未捧條無論尤甚之次坊里亦竝蕩減履素曰其一安岳量田今春設始而災歲不無騷擾之慮待年豐擧行事也此是民邑大政如此災荒之時勢難擧行請姑置之從之履素曰其一平山道下介日兩坊被災偏酷依他災邑例量宜分等蠲減事也邑是之次地是數坊之次之邑亦施蠲恤之政則外此諸處亦豈無被災之一二坊里乎御史以過路所見雖有陳達蠲減之政不可遽議請置之敎以停退事一依白川例爲之
정조 17년 · 강
重推喬桐水使許▣
정조 17년 · 목
左議政金履素啓言喬桐被災雖曰孔酷今番朝家蠲恤之典極其曠絕雖比己卯前例軍布身貢之折半蕩減折半停退卽己卯所無之例則身爲帥臣固當宜布德意曉諭民間使之奠接安堵而不此之爲致令愚氓輩成群入京敢生分外▣覬之望而壬其所爲不知禁戢事之駭然莫此爲甚所當重勘而旣有待畢賑捧傳旨之敎請喬桐水使許▣從重推考從之
정조 17년 · 강
命延安新還停退更以折半施行海州白川及尤甚三邑停退視此遞加一等仍命停退中餉穀還穀通融排比
정조 17년 · 목
敎曰海西繡衣之差遣也齎去諭書新還停退一款初欲折半蕩減而爲來頭民食以軍布身貢移施蕩減蓋欲寧損公物勿減民食之意也今間繡衣回奏亦難恝視旣聞之後豈可踰日延安新還更以折半施行海州白川及其餘尤甚三邑停退分數視此遞加一等而餉穀雖體重民勢旣如此豈可膠守常規乎停退分數還穀餉穀通融排比知委事分付
정조 17년 · 강
命水原闕里祠春秋享祀時地方官判官初獻孔氏亞終獻享日卜吉設行著爲式
정조 17년 · 목
承旨徐邁修啓言水原闕里祠祭享時祝文以有押自該曹草記允下矣當初設施爲其子孫之所居也兼有闕里之此名也而守祠焚香之節旣令孔氏子孫主之則春秋享祀亦令孔氏主之恐合事宜況祝式中代押事體至爲重大鄕居幼學之奉命替行亦涉猥越臣意則一依尼城闕里祠例香燭祭品自官備送香室代押一款置之似好臣是該房而適有微見敢此仰達敎曰卿言足備執藝之義令該曹草記稟處○禮曹啓言水原闕里祠祭享時祝文代押一款有稟處之命矣尼城闕里祠則直是士子輩私自虔奉之所故曾在先朝辛亥有本縣影幀奉安于鄕校之敎而旋因故儒臣朴弼周之疏諸道孔聖影幀竝命仍奉此可見其初不闕由於朝廷也至於水原闕里祠之創建事體與此不侔自朝家旣以邑乘之可徵特命圖上其形便仍使移奉內閣所妥之聖像與影堂本同藏伊時傳敎亦以書下闕里祠扁春秋降香祝於地方官有所下敎矣雖以祭品之不必張大俾務精約齋生之易致紛拏只付孔氏而御筆扁祠之後又命以前後傳敎竝爲揭板則是豈可竝論於儒生輩私設之祠哉到今善以孔氏守祠之故而春秋享祀又令一依尼城之例使孔氏主之則以當初建祠之聖意書扁之盛典而將與初不關由朝廷之尼城祠無所異同況其已爲揭板之降香祝傳敎亦當自歸於還寢者恐或未安至於祝式代押事體非不重大而如三聖祠之爲祠歷代始祖廟之爲廟而皆有代押則今此闕里祠之依此磨鍊似無不可雖或以影幀異於位版爲持難之端而毋論影幀位版均是妥靈之所而旣已降香行祭則祝式一事恐不必相礙至若鄕居幼學之奉命替行果不無猥越之嫌而向於臣曹草記批旨若曰雖以降香祝事體自別儒生不可主祀云而此則不然外邑似此祭儀鄕班猶或替行況孔廟以孔氏奠獻有何不可乎仍命收議大臣而亦無異辭臣意則只當謹依前後所下傳敎擧行矣敎以兩說皆通而孔氏之主祀貴矣不係於有官無職但祝式之特難亦或然矣地方官判官初獻孔氏亞終獻事分付享日卜吉爲之以此定式
정조 17년 · 강
命陵幸出宮時東西班祗送以板廛屛門外通廣處爲之
정조 17년 · 목
承旨徐有大啓言今番陵幸出宮時路由弘化門事命下矣隨駕軍兵及留陣軍兵當爲聚會而東西班祗送之際似有狹窄之患故敢此仰達敎曰東四班以板廛屛門外通廣處爲之
정조 17년 · 강
命總府入直堂上崔東岳李應爀推考郞官柳和源金得遇部將金坪等拿處曹司衛將呂萬永汰去該門守門將及分軍部將査出嚴勘兵判鄭好仁越俸等
정조 17년 · 목
都總府啓言昨日宣仁門下鑰後東所部將金坪所告內本所軍士五名外一名加入云故加入軍士金仁國卽爲捉來査問則渠以天安郡新番騎兵今日入番次來到漏局則漏局騎兵已充元數卽往東所得食夕飯欲爲出去之際以患迷所致不知門鑰之已下未及出去見捉於本所點考之時至於此境云雖是騎兵門鑰已下之後省記外仍留闕中萬萬驚悚臣等不能檢飭惶恐待罪而請該所五衛將金箕衡部將金坪令該府拿問處之敎以卿等推考郞官及部將拿處衛將年老何責曹司衛將汰去近來門禁蕩然之致應立軍外有此攔入之弊該門守門將及分軍部將査出令兵判拔例嚴勘草記兵判之近來闔眼可知爲先越俸一等
정조 17년 · 강
命大嬪宮墓所偸葬及私木濫斫該府尹摘奸勘處此後奉審時如有執頉隨大小竝論典監中使之罪
정조 17년 · 목
京畿監司鄭昌順査啓以爲謹依判付內辭意大嬪宮墓所該府尹奉審時初不察飭委折從實論報舍音禹福同亦爲嚴刑究問本墓典監執捉上營之意嚴飭知委矣廣州府尹徐有臣牒呈內舍音禹福同嚴刑究問則所告內以爲秋夕祭享時次知中使以偸葬墓所遮日偸去松木偸斫等事至於汰去之境而墓所犯葬事墓所四山界限丙午年間改定界之後禁標外入葬無禁故戊申年葬母於禁標外己酉年又爲權厝渠妻於母墳西邊距禁標愈遠處一番摘奸可以知之何敢一毫歁罔乎遮日偸去事今年四月墓所祭享時所用十五幅付遮日一浮見失而事係重大故不敢越卽告及於次知中官與守僕山直等自下出力辦備欲爲彌縫之計而以各人等貧殘之故姑待秋成措備計料松木偸䂨事白虎下邊松蟲木十一二株偸䂨木根今年春間現捉而此是昨年冬雪中偸斫者果以彌縫無事之計因循掩置至於現發之境不善守宣之罪遲晩納招云故嚴刑一次後着枷嚴囚其犯葬與否卽當摘奸而府尹以幸行時都差使員今方出待站上待還官擧行計料地方官春秋奉審始自辛亥定式而定式關文中只以墓道有無頉親進看審之意知委故器用等物初無成册點考之事至於松木偸䂨事山直軍從中掩跡之故奉審時未能致察莫重奉審不善察飭承此嚴旨伏地俟勘當該典監執捉上送云典監李友壽咸德禧等自臣營嚴杖究問則所告內以爲福同之偸葬其母與妻一款福同每稱局外標外故只信其言不爲躬往摘奸松木之犯斫遮日之偸去亦未能禁飭今於嚴杖之下更無可達之辭云禹福同之粧撰納招情狀痛惡待該府尹還官更加嚴刑期於得情其犯葬形止亦令摘奸以爲照法嚴繩計料典監等旣有究問狀聞之敎故姑爲拘留以待處分敎以旣審墓道不察物件豈可諉之謬例乎後勿若是事嚴飭典監等姑放濫斫及偸厝追後摘奸以爲考律勘處之地雖以陵寢言之雖是火巢若在闊遠處而年條久遠則猶有闊狹之例掘給與否觀其形止決處事分付所謂禹哥漢待決末卿其捉來親執嚴刑照律定配此後府尹奉審時如有執頉小則竝與典監而論罪報營大則竝與中使而論罪報營事定式分付事令廟堂嚴飭道伯
정조 17년 · 강
緘推有司堂上尹行任星州牧使成種仁重推慶尙監司趙鎭宅訓鍊大將趙心泰御營大將李敬懋禁衛大將李漢豊推承旨徐有大仍命贈牧使李士龍子孫中可堪弓馬者三營各付勸武備糧馬招來
정조 17년 · 목
慶尙監司趙鎭宅狀啓以爲備邊司關內星州砲手李士龍特贈星州牧使仍令地方官旌其里其後孫中可堪祿仕者先卽調用於軍門以聞贈參判施文用之後裔令道伯招見起送事傳敎啓下矣贈牧使李士龍宣誥旌閭當自該曹按例擧行贈參判施文用後裔尙保大明之洞能參衣冠之列而代爲幾代人有幾人卽爲知委該牧另加搜訪擇其中一二稱可者使之給糧起送以爲轉聞之地爲辭故李施兩家後裔訪問齊待於巡行入州日之意先期知委於星州牧矣今月十三日行到本牧李家後孫十九人施家後孫十四人竝爲招見問其遺基舊蹟則贈牧使李士龍遺墟在於本州北面鵲村而在二去壬申境內士民建祠扁額曰忠烈祭物則自官備給後麓又有其墓而其七代嫡長孫李光臣時居於南面租谷云贈參判施文用東來後築室於東面大洞坊又爲築壇於室後以爲每月朔望北向拜跪之所而基址至今猶存州人名其里曰大明洞其後孫散居他里云臣與該牧使成種仁眼同會坐其中可堪祿仕收錄者詳細審擇則李士龍八代孫應俊施文用六代孫有榮七代孫漢益等稍優於其中故李應俊調用軍任施有榮漢益助糧起送之意分付該牧使處臣亦備給路需矣卽到付該牧使牒呈內本月二十日牧使躬造李光臣家竪立旌門謹依忠烈祠位版題號特書大明忠臣朝鮮義士礮手贈星州牧使李公士龍之閭二十一字於楣上傳敎一通亦爲刋揭於楣左贈誥藏置於光臣之家本州獨鎭之後所謂千總若非班族則初不擬差而今此應俊與他自別故拔例調用施有榮漢益等竝給資糧已於今月二十日起送京中云緣由馳啓敎以向因忠武家致祭事以故忠臣李士龍後孫中可堪祿仕者先卽調用於軍門後以聞事別下傳敎仍及施文用後裔訪問起送先李後施以寓若干層節觀此嶺伯狀啓更見備局跋辭京外擧行可謂外題豈特相左於先後之輕重乎況此有司與他家之人自別則其所行會若是糢糊今日如無留意看過於此狀啓則將使士龍之後不得爲祿仕其可成說乎莫非有司跋語之慣於剩語有此遺漏於入題句語者也究厥所爲萬萬駭然何故斷斷於施氏之後而不及士龍家乎當該有司堂上尹行任爲先緘辭從重推考憲府臺諫卽爲牌招以爲發緘取招之地雖以道伯言之傳敎中旣有祿仕之語又有軍門二字馬敢以鄕千總調用狀聞乎該道臣趙鎭宅亦爲從重推考雖以軍門將臣言之成命已久尙不擧論苟使爲武將者有深感於士龍忠義則雖無下敎義當警咳於筵席而竝與奉令承敎之事乃及若是稽忽訓鍊大將趙心泰御營大將李敬懋禁衛大將李漢豊竝從重推考可堪弓馬者三營各一人付勸武各備糧馬招來待其上來草記俾圖贖罪之方且以該房承旨言之目見狀語之外題無一言捧納行左承旨徐有大亦爲推考該牧使之誤看傳敎之罪豈比於武承宣乎特敎差遣之意果安在哉星州牧使成種仁所當拿處而爲念民邑之弊姑爲參酌亦爲緘辭推考近來春秋大義人之視之無異於陳曆陳談其弊甚至於歇看傳敎事之寒心孰大於是今此十行之敎莫云近於細談卽爲其一分扶植之端以此回諭
정조 17년 · 강
司憲府以有司堂上尹行任緘筨啓
정조 17년 · 목
憲府啓言依傳敎備邊司有司堂上尹行任發緘取招則答通以爲李士龍子孫調用之敎渠以渠家之人奉以行會其爲榮感百倍他人而但知軍門調用自當自軍門擧行不爲擧論於行會之時只以施文用後裔之起送爲言於跋尾中至奉嚴旨莫非妄錯之罪云緘辭從重推考罪請依律文杖一百收贖公罪施行敎以依允功減一等
정조 17년 · 강
命都總都事柳和源金得遇部將金坪等附過放送
정조 17년 · 강
命前兵使金麟瑞之子今日政調用
정조 17년 · 목
敎曰近因忠臣後裔收錄事思之每都政以軍功人子孫錄用互擧提飭而聞彥城之家時無在職者云是豈記錄之意乎前兵使金麟瑞老病亦難供職云其子中落職人今日政調用
정조 17년 · 강
召見海西句管堂上金思穆有司堂上尹行任慰諭御史洪大恊于誠正閣
정조 17년 · 목
以延白等邑民事更加詢問如有未盡條件諸堂與御史爛商道伯許使之關飭或私書往復
정조 17년 · 강
禁推吏曹參議李冕膺旋命分揀
정조 17년 · 목
政院啓言宗廟景慕宮朔祭贊謁者相換書入於報府中摘奸時始爲現發請當該堂上從重推考敎曰日前以此事該房請推之後又復若是該堂不可推考而止其委折爲先問啓○政院啓言問于吏曹參議李冕膺處則以爲宗廟朔祭贊者則以吳持常塡差謁者則以崔日運塡差景慕宮朔祭贊者則以張思恭塡差謁者則以洪鐸輔塡差皆已分詣享所而報府則竝瓦換書入只緣臣昏謬顚錯以至矇然入啓云矣命禁推回冕膺禁推傳旨命分揀
정조 17년 · 강
命時囚朴瀅源考律草記
정조 17년 · 목
義禁府啓言廣興前副奉事朴瀅源原情以爲渠之除拜在於己酉十二月還移在於辛亥六月庚戌三月以前所縮實由遺在之多欠或因惠廳之移劃至於米四十一石之多而渠所捧庚戌條以後連以加升一一充補而不足之數米爲二十三石前後凡十九次頒祿所縮都數如此竝擧實論報於戶曹雖無秋毫犯用亦未有一分報效溺職之罪固所難免云請刑推得情敎以依同罪他囚例問于該曹考律草記
정조 17년 · 강
命分軍部將李宗蕃守門將白光儀過齋後嚴棍懲礪
정조 17년 · 목
兵曹啓言東所騎兵軍士一名攔入委折分軍書員及該所書員等處嚴加査實則軍士金仁國初則把定於漏局矣漏局以年老退送故更立他軍而金仁國未及出送門鑰已下竟致省記外攔入之境分軍部將若能照數出入豈有此理且金仁國旣是東所字內把定軍則所當自宣仁門入來忽自丹鳳門入來而該門守門將金不檢察無難許入至使一名攔入落留事之駭然莫此爲甚請當該分軍部將李宗蕃守門將白光儀爲先汰去令該府拿問嚴勘敎以李宗蕃白光儀俱是深北或水原之人云與京人之知而故犯有異特爲減等過齋後嚴棍懲礪
정조 17년 · 강
刑曹以訓將趙心泰御將李敬懋禁將李漢豊捕將趙圭鎭等緘答啓
정조 17년 · 목
刑曹啓言依傳敎左邊捕盜大將趙圭鎭右邊捕盜大將趙心泰等處發緘取招則趙圭鎭答通以爲外邑之宮納稅穀京貿弄奸之弊不能窺察禁飭致伏承緘辭問備之命傳旨內辭緣惶恐遲晩云趙心泰答通以爲昨冬次對入侍時伏奉飭敎則其所窺察之方固當靡不用極而海南縣宮納條之京貿不能摘發溺職之罪萬殞猶輕云請上裁敎以趙圭鎭則未承筵敎容有可恕分揀趙心泰則可謂兩罪俱發以不應爲事理重公律區別功議勘處後勿若是之意各別嚴飭又啓言依傳敎訓鍊大將趙心泰御營大將李敬懋禁衛大將李漢豊等處發緘取招則趙心泰答通以爲以義士李士龍後孫自軍門未卽調用事致有此緘問之命惶隕震越罔知攸措去七月二十七日伏奉思敎何等感泣而識慮淺短只知自本道抄上後擧行不卽先自軍門搜訪於本土成命之下致此稽滯究其所犯合被嚴勘云李敬懋答通以爲故忠臣李士龍後孫軍門調用不卽擧行致此緘辭推問惶隕震越罔知攸措七月二十七日所頒十行絲綸奉讀未半匝域含生之倫苟具彝性者孰不感激而流涕乎況待罪將任其所對揚之道寧或歇後於人而乃反漫無省識特以有可堪祿仕之敎遲待銓曹之行關搜訪指名抄上伈泄至此究厥罪狀合被嚴勘云李漢豊答通以爲李士龍後孫調用事伊時傳敎之下其所感泣對揚之心豈不百倍於他人而知識矇昧不能先自搜訪伈泄至此究厥罪狀合被重勘云請上栽敎以若非該房之不捧承傳於各營又非該曹之關甘知委於京外則將臣寧有故爲掩置道臣亦豈如是錯看乎當該色承旨該曹判堂還宮後竝捧現告以入粘尾於朝紙使之頒布則將臣等之視若不見厥罪惟均以不應爲公律功議區別勘處
정조 17년 · 강
移配密陽前府使李最源于河東縣保放昌寧縣監洪景斗
정조 17년 · 목
義禁府啓言昌寧縣監洪景斗拿問處之密陽前府使李最源稍遠地方移配事命下矣洪景斗今方待命拿囚李最源河東縣移配依例發遣府羅將自彥陽縣執捉押送于新定配所○因景斗囚單敎以保放
정조 17년 · 강
命御將李敬懋權察左右捕廳
정조 17년 · 목
兵曹以左右捕將隨駕啓請敬懋權察允之
정조 17년 · 강
詣元陵親祭仍詣健元陵顯陵穆陵徽陵崇陵惠陵展拜
정조 17년 · 목
具戎服乘輿出永淸門明政門降輿乘轎出弘化門興仁之門歷入關王廟行禮入幕次少頃乘轎進發駕到晝停所降轎入幕次侍衛諸臣百官軍兵食代訖出幕次乘馬至元陵洞口下馬乘輿入齋室改具翼善冠黪袍詣元陵紅箭門外降輿就版位行禮詣丁字閣行祭如儀亞獻官領府事蔡濟恭終獻官判府事朴宗岳大祝金祖淳仍詣陵上奉審詣碑閣奉審訖次詣健元陵展拜詣陵上奉審詣碑閣奉審次詣徽陵展拜詣陵上奉審詣碑閣奉審次詣顯陵展拜命判府事朴宗岳陵上奉審親詣碑閣奉審次詣惠陵展拜命右議政金憙陵上奉審親詣碑閣奉審次詣崇陵展拜詣陵上奉審詣碑閣奉審入齋室改具戎服乘輿出齋室門外下坐少憩乘馬還發敎曰自陵所洞口至興仁之門捧上言駕到晝停所下馬入幕次敎曰今日展省元陵深增我感月正眞殿之拜特施拔例之賞典於駿奔之諸臣者一則推先王之恩一則寓是年之感況是年又値是月豈比於月正乎親祭時亞獻官領府事蔡濟恭終獻官行判中樞府事朴宗岳各熟馬一匹面給贊禮禮曹判書閔鍾顯禮房承旨徐邁修各半熟馬一匹賜給執禮李東稷大祝金祖淳竝加資其餘諸執事竝上弦弓一張賜給左通禮柳▣右通禮李羽逵贊儀李衡弼竝陞敍贊引贊者謁者各加一資資窮者代加本陵官令鄭時養陞敍參奉李度翼陞六局內各陵官竝各加一資前導守僕及本陵首守僕帖加成給其餘守僕及守護軍竝考例施賞而本陵守僕加數今番隨駕將士等還宮後各試射放以此分付○敎曰京畿監司鄭昌順豹皮一令地方官楊州牧使李東馨鹿皮一令竝依例賜給
정조 17년 · 강
召見京畿監司鄭昌順及各務差使員于晝停所
정조 17년 · 강
命楊州還上小麥以祖代捧便否廟堂稟處軍械中布帳銅爐口朽弊閪失者貸錢措備事道伯論理狀聞
정조 17년 · 목
該牧使李東馨啓言本州穀簿中小麥爲二千餘石而民皆不願受蓋不宜於農糧故也若量宜分數以租代捧則衆民之願敢此仰達矣敎曰令廟堂議于道伯稟處東馨曰向者守禦廳大操令出之後臣點閱軍械則束伍軍十六哨所掌布帳一百四十餘浮銅爐口一百六十餘坐而停操已經三十餘年之久故朽弊閪失蕩然無餘誠爲寒心若徵於各哨卒伍則指徵無處欲自本州措置則邑力凋殘拮據無策如得某樣錢無邊貸下則自有區處措備之道矣敎曰令道伯論理狀聞
정조 17년 · 강
命廣州軍丁之他衙門來侵者防塞當否廟堂稟處
정조 17년 · 목
該府尹徐有臣啓言廣州自是保障重地本邑民丁盡爲本邑之軍事理當然而畿營標下軍保守禦廳京標下軍保木覓山烽燧軍保等名色昔之所無者近忽有之歲漸增多本邑軍丁由是而日就耗縮殊無意義合有變通從今以後無論某衙門某名色凡係軍丁之自他來侵者一切防塞永爲定式恐不可已矣敎曰令廟堂稟處
정조 17년 · 목
出幕次乘馬入興仁之門弘化門由永淸門還內
정조 17년 · 강
命今番隨駕將士砲放依賞中日例各營大將試取後一中以上拔例書入
정조 17년 · 목
敎曰今番隨駕將士試射放時將臣以下將官將校隨駕各廳武臣試射當親臨試取而砲放若用別試射例設初會試未入格者必夥然依賞中日例各其營大將試取後一中以上拔例別單書入自再明日試取事分付
정조 17년 · 강
重推兵曹判書鄭好仁前承旨李書九
정조 17년 · 목
政院啓言初三日刑曹緘辭啓目判付內該房承旨該曹判堂還宮後捧現告以入事命下矣當該承旨則前承旨李書九該曹判堂則兵曹判書鄭好仁矣敎以從重推考
정조 17년 · 강
分揀前注書宋知濂
정조 17년 · 강
命東廟守直官守僕等考例施賞
정조 17년 · 강
以李度翼爲司饔主簿口傳也
정조 17년 · 강
遞承旨徐邁修徐有大金履成以洪明浩李儒敬李鼎德代之前望也
정조 17년 · 강
徒配海南縣監李運春于連原驛限三年禁錮
정조 17년 · 목
義禁府啓言海南縣監李運春時在任所云忠淸道忠州牧連原驛徒三年定配而依例執捉押送配所禁錮年限依反作守令例似當以五年禁錮施行而事係定式請上裁允之敎以限三年
정조 17년 · 목
以李龜雲爲校理許霔爲石城縣監南志彧爲海南縣監丁範祖爲禮曹參判朴宗龜爲永禧殿參奉李永翼爲元陵參奉○同海南縣監望筒敎曰難治之邑難付生手道內有治績剛明蔭武守令中另擇相換仍令除朝辭赴任○海南縣監南志彧益山郡守鄭杆相換
정조 17년 · 강
判府事朴宗岳陳箚辭賞典賜批
정조 17년 · 목
箚略曰伏見傳敎下者臣蒙錫馬之盛典伏地惶愧靡所容措嗚呼今年是何年也我殿下羹墻之思於是乎深篤親勞玉趾利成奠獻臣猥以先朝簪履之遺獲參享班駿奔之列私心榮愴已不可勝達而初無一分勞勩之可紀則今此恩賚胡爲而及於臣身也聖念雖出於感舊臣心益慚於罔功玆敢短箚陳籲伏乞亟命收還以安私分批以錫馬之命所以表此年而識予意在卿等亦想與切榮感何用辭爲安心領受仍命遣史官傳諭
정조 17년 · 강
命幸行時隨駕將士軍兵試射放時帳殿應射人各營門將官將校修正試記以待各其營試取軍兵修正入格別單以入隨駕諸臣依別試射時宗宰帿箭一巡例應射
정조 17년 · 목
兵曹判書鄭好仁啓言今此元陵幸行時隨駕將士軍兵試射放事命下矣隨駕武臣五十九員侍衛各差備將士四十六人壯勇營將官將校一百八十八人扈衛廳將校三人龍虎營將官將校四百五十三人訓鍊都監將官將校一百十五人禁衛營將官將校六十九人御營廳將官將校六十一人守禦廳將校四人總戎廳將官將校六人京畿監營將校七人帳殿應射次自各其營門修正試記以待壯勇營軍兵一千四百五十名該營大將明日試取於北營本曹雜色軍二百八十名扈衛廳軍兵七名龍虎營軍兵四百八名臣與禁軍別將明日試放於慕華館訓鍊都監軍兵三千三百三十三名該營大將明日試取於洗馬坪禁衛營軍兵一千二百五十七名該營大將明日試取於南別營御營廳軍兵九十八名該營大將明日試放於南小營守禦廳軍兵十七名守禦使明日試放於訓鍊院總戎廳軍兵八十七名總戎使明日試稽於鍊戎臺京畿監營軍兵一百十一名該監司明日試放於新營而入格別單使名其營修正以入事分付在前別試射時宗宰有帿箭一巡應試之例今番則隨駕諸臣依此例應射之意請分付從之
정조 17년 · 강
命刑曹動駕時擊錚人參議開坐捧供
정조 17년 · 목
政院啓言昨日動駕時衛外擊錚人開坐捧供事命下而刑曹判書李得臣有身病不得開坐云請卽爲牌招敎以參判亦似然矣參議開坐捧入
정조 17년 · 강
判下上言六十六度于各該司
정조 17년 · 목
刑曹啓言擊錚人李氏原情以爲渠之媤祖故判書鄭益河墳山在於富平而媤父故郡守鄭樸夫故學生鄭紹煥繼葬矣去月二十三日夜半尹昌濂昌淳昌胤三兄弟使壯丁軍近百名明火持杖突入山下渠之媤祖墳單靑龍數十步地昌淳之妻偸葬則山下居尹昌洙之先祖龍原府院君尹自新祠堂之後故昌洙亦爲挽止則謂以給錢七百兩成給手記於昌洙處仍爲偸葬故渠送稚子呈訴監營則監司鄭昌順使原定兼官親審摘奸仁川府使閔百準親往山下訟隻尹昌淳待令之意發送差使則昌淳捉入差使無數捽曳曰山訟果是何事耶恐喝不已而替送九寸姪渠則終不待令故兼官以訟隻不來不得摘奸之意報營門而去彼昌淳旣有職名則營邑不得捉來立落間又不得接訟乞使無依之民以保先塋事得蒙天恩云請上裁敎以果如所供以渠家橾心異於他人之地處乃敢爲此乎嚴飭道伯卽爲詳覈啓聞以爲嚴處之地又啓言擊錚人宋德珠原情以爲渠之祖母以沙斤驛陞吏朴岳發之女生年三歲其父陞吏之故免賤許良依事目陞女故以阿只稱名成給陞女文券居生於本驛咫尺之地生前六十四年之間一無侵責之弊矣至於身死五六年後本驛奸吏輩忽然侵徵於旣骨之人而燈及於子女內外孫曾竝沒而爲賤蓋朴岳發有弟二人而其次則曰㗡發也又其次則善發也三兄弟中岳發則陞吏其兩弟以奴名屬在奴案而岳發則有子昌瑞是男從父役也渠之祖母以陞女之故女從母役而爲良者也岳發㗡發俱爲早死而渠祖母亦死之後奸吏輩以岳發之女無以婢爲侵故渠祖母阿只之名改名爲順今而又換其父岳發暗地移錄於㗡發無後之後若是勒侵渠於㗡發爲眞外從祖之間也何可變易天倫冒當而爲賤乎渠之祖與父積訴京鄕詳査於本驛形止案又爲考出於營邑帳籍又於兵曹驛奴案中而前後兵曹之頉給行關及勿侵完文極其申嚴者不啻再三亦有本驛察訪頉給報狀明白尙在而終爲奸吏之所擅弄旣頉還徵旣侵還頉二十年間頉侵無常豈有如許事理乎乞令攸司査實前後文案後特爲除頉事得蒙天恩云矣請上裁敎以令道臣決給又啓言取考猥濫擊錚人等原情則海美幼學韓錫朝爲其七代祖考純復官爵事也錫朝之四次鳴金已極駭惋而今又煩瀆萬萬無嚴原情勿施考律重勘東部童蒙金▣爲其父重瑞推錢及定配稱冤事也考閱曹上文案此事昨冬起訟於本曹而兩造推辨到底詳覈則重瑞所謂蔘銀錢三條竟歸落空故判其曲直置諸落科矣重瑞決墨未乾移呈京兆以其非理至被流配則不思懲畏之道乃敢縱其稚子肆然鳴金而外託爲父之名內售推錢之計者究厥所爲誠極痛駭原情勿施南部童蒙金孟得爲其父光國以善積前僉使虛錄還穀被囚本鎭事也本鎭流來虛錄米至於七百八石零而昨年春兵營泝考前僉使五等則其中二人身死故捉致渠父及朴泰根辛聖恒三人囚於本鎭使之畢捧後放釋云云而自春至冬僅捧二百八十石零餘在四百二十八石自兵營分徵於三人渠父所當者爲二百九十六石故嚴囚督徵而家計甚貧無路備納家有七十老祖父方在疾病奄奄之中晝夜號泣只願父子一見而死乞令該營舊還姑爲停退待年豊收納於鎭卒渠父分揀放送事得蒙天恩云矣身爲鎭將莫重國穀虛留夥然則辜負難逭而乃敢縱子鳴冤極涉猥越原情勿施孟得所當嚴勘而年未及丁參酌放送何如敎以依允金▣査處金孟得渠父所負如果備納而未納者非渠所可當決處事分付近來猥濫擊錚嚴禁之時今此三供比嚴禁之前雖或稍減猶且不知止戢更爲嚴飭該俯另加考喧俾有令行禁止之實放
정조 17년 · 강
召見下直守令于熙政堂
정조 17년 · 강
命隨駕將士試射以初九日設行于春塘臺服色依瑞葱臺例
정조 17년 · 목
政院以今番幸行時隨駕將士試射親臨以何日爲之稟敎以初九日爲之處所春塘臺爲之服色則依瑞蔥臺例以隨駕服色爲之事分付
정조 17년 · 강
命百歲老人金再旭加階一資知中樞除授今日政仍爲追榮添入新印覃恩錄給宴需食物設宴令該道伯依例擧行重推全羅前監司鄭民始拿處泰仁前縣監趙鎭奎
정조 17년 · 목
兵曹啓言今此正憲金再旭年歲幾許移文京兆使之考籍則今年果爲百歲的實而旣經同知又蒙追榮之典今又以願畀一職之銜爲籲一職之銜卽知中樞銜也知中樞自是峻秩故取考大典通編則京官職條有曰老職資憲毋論文蔭武未經四品實職人勿付知事矣金再旭年滿百歲實是稀有之事而旣未經四品實職又無可據之他例知中樞之銜有違法典不可輕議請置之加資一款令吏曹稟處而月正元日特下傳敎京外百歲以上特加一資令本通賜米設宴凡在守土之臣孰不欽仰攢頌思所以奉揚惠澤惟恐或漏而至於金再旭全然不知致有其孫之駕前呼籲該邑守令若能惕念知委所居雖曰僻遠寧有見漏之理事之駭然莫此爲甚請不飭之該道臣從重推考該邑守令拿問嚴勘允之敎以百歲老人何論四品履歷乎知中樞特爲除授令日政仍爲追榮新印覃恩錄添入給宴需食物設宴依已施之例擧行事卽爲行會該道道臣擧行後緣由仍令狀聞○吏曹啓言百歲老人之加階一資已有定式請依他例施以加資之典允之
정조 17년 · 목
以李東稷爲承旨鄭尙愚爲校理
정조 17년 · 강
命各營門射放入格軍兵頒賞日待令
정조 17년 · 목
壯勇營兵曹訓鍊都監禁衛營御營廳守禦廳總戎廳京畿監營以隨駕軍兵柳葉箭一巡鳥銃三放取一中以上試畢後入格別單啓有是命
정조 17년 · 강
命時囚洪景斗議處尹行醇分揀
정조 17년 · 목
義禁府啓言昌寧縣監洪景斗原情以爲本邑稅米元數合爲三千八百十二石內三千五百九石則以本邑米輸納於漕倉其餘三百三石零則時當大無民勢赤立粒米難辦當納之民皆願以錢代納渠之罪狀實無所逃而至於米錢畢納之後漕倉監色輩從中作奸與否實非渠所能預料云請刑推得情敎以除刑推議處又啓言楊根郡守尹行醇原情以爲渠之待罪本郡在於今年七月木商之下來犯斫在於今年二月木商之還歸已久渠之到官屬耳漠未聞知而境內禁養之地有此濫斫之事身爲地方官矇未覺察未卽査報罪合萬殞云請刑推得情敎以分揀放送
정조 17년 · 강
命再明日親臨試射時大臣宗宰入侍置之
정조 17년 · 목
政院以在前別試射時有時原任大臣入侍及宗宰磨鍊入侍之例今番則何以爲之稟敎以今番旣用賞試射例置之
정조 17년 · 강
敍前御史鄭東榦
정조 17년 · 목
政院以同罪未敍啓也
정조 17년 · 목
敎曰再明日試射相値九日製明日爲之通方外弘文提學待開門牌招
정조 17년 · 강
命各營門射放試取入格軍兵頒賞再明日爲之
정조 17년 · 강
以金鎜爲陽川縣令口傳也
정조 17년 · 목
京畿監司鄭昌順以陽川縣令沈喜永身病沈重不得已罷黜馳啓命口傳差出
정조 17년 · 강
設九日製于泮宮科次于便殿
정조 17년 · 목
以擬黃帝群臣賀擧風后爲相力牧爲將常先大鴻以治民爲表題命生進應試以季秋之月鴻鴈來賓爲賦題命幼學應試敎曰左副承旨持此御題與弘文提學偕往泮宮試取以來○敎曰九日製居首表三下一生員韓錫春直赴會試三下進士金碩鉉賤三下幼學洪顯圭給二分表草三下生員成永愚進士沈魯崇鄭日泰李源明賦草三下幼學李益顯李鳳會各給一分
정조 17년 · 강
命三司諸臣各陳良箴以裨修省
정조 17년 · 목
敎曰近日日候稍暖雖幸霜信之差退以其時則收藏而朝者轟燁無異盛夏凡屬修省之節寧過宣無不及雖非十月豈忽求助上而時政闕遺下而官師愆類必有可以看裨於修省者此意三司言責諸臣知悉各陳對揚之良箴
정조 17년 · 목
成均館啓言凡於科擧時久任直講典籍輪回爲入門官而今日課試時直講未差典籍尹悌東奉命在外直講未差之代請令該曹口傳差出敎以直講仍任先進去後謝恩
정조 17년 · 강
命泮試時犯禁儒生分輕重施罰
정조 17년 · 목
成均館啓言泮試事體至爲嚴重赴擧儒生無敢挾册橫竹之意入門前屢次另飭及其入門之後又因承旨奉傳聖敎丁寧曉諭矣儒生李是鑄趙哲永柳誨徐恭修李漢石五人俱爲橫竹犯禁而是鑄哲永誨等或手持或袖藏而見捉其中恭修漢石兩人橫吸過前少無畏忌揆以士習尤極痛駭是鑄哲永自四館停擧恭修漢石則爲先停擧移法司照律柳誨係是朝官請移義禁府處之允之
정조 17년 · 강
判府事蔡濟恭上箚賜批
정조 17년 · 목
箚略曰六龍晨戒履玆霜露行祀元寢聖慕無窮仍又躬審諸陵不恤玉趾之勞在列臣工扈駕軍校孰不相顧而語曰蒸哉我王永言孝思孝思維則也哉嗚呼繞樞之百年空回獻鏡之舊節重臨如臣之老猶不死恒抱褥蟻之願者幸蒙我聖上愛及犬馬之恩特授亞獻之任臣拜跪隊閣之前奉進黃流之爵怳然若集慶堂中日三奉湯之時榮感之餘摧咽曷勝是年是月臣之忝叨是任罔非聖上特念舊日之眷而迺聖上反以天厩華蹄頒及於臣有若酬勞然者未知何故也噫臣之一身無處非恩無事非恩無日非恩無時非恩而今此恩賜又是臣義難晏然者也理宜卽上一箚備陳怵惕之情兼乞收還之命而偶自日前身嬰毒感神識迷亂言語短澁由中之懇無路形出一日二日以格外上賞殆若固有此又臣罪今始艱辛抖擻冒陳情實伏乞先收匪分之賜仍治稽慢之罪以勵臣分以重賞典批以以卿俾參奉璋之列意豈徒然見卿箚辭益感予心然錫馬之擧非爲卿也卽所以重其禮也寓予志也卿豈辭爲安心領受羙痾益獲勝節耶更冀愼護仍命遣史官傳諭
정조 17년 · 강
命場屋犯禁人柳誨拿處不設陞試前後大司成禁推
정조 17년 · 목
承旨兪漢寧啓言今日奉御題開場便是帳殿親試事體何等嚴重而儒生輩不有飭禁白衣橫竹無難入場者至於六人之多已自本館草記論罪而其中令柳誨身爲朝官肆然冒犯尤極駭然請重勘敎以拿處又啓言陞補之逐朔設行朝家之前後申飭不啻嚴明而令年陞補只設初抄時屆季秋再抄之尙今不爲其在事體極爲未安前後大司成依定式禁推傳旨捧入未寒前超卽畢試之意請更加嚴飭從之
정조 17년 · 강
御春塘臺行隨駕將士及閣臣承史儀賓宗宰差使員等試射仍頒賞有差帳殿試官金憙趙宗鉉趙心泰李勉兢李格李肇源李謙會丹楓亭試官朴宗岳李漢豊李得濟李冕膺李潤禧金翰周不老門試官沈頤之申應周李義弼鄭致淳尹範行
정조 17년 · 강
遞承旨洪明浩以沈煥之代之旋遞煥之以徐鼎修代之又遞鼎修以徐邁修代之遞承旨李東稷以金祖淳代之竝前望也
정조 17년 · 목
鼎修東稷分所進去煥之方入拿處現告中也
정조 17년 · 강
推軍器提調李敬懋仍命該郞嚴棍徵勵
정조 17년 · 목
承旨南公轍啓言親臨頒賞事體至重軍器寺弓箭多數待令之意自本院昨已申飭而上弦弓數甚不足以致頒給之遲滯其所擧行極爲稽忽該寺提調從重推考該色郞廳所當重勘本院請推外無可施之罰何以爲之敎以提調爲先推考該色郎廳嚴棍懲勵
정조 17년 · 강
推兵曹判書鄭好仁
정조 17년 · 목
承旨李儒敬啓言親臨試射事體何等至重而不但侍衛之不整齊宣傳官擧行亦極駭然本兵長不能申飭誠極未安請兵曹判書鄭好仁推考從之
정조 17년 · 강
大司諫林濟遠司諫魚用謙副校理尹致性應旨上疏竝賜批
정조 17년 · 목
濟遠疏略曰殿下之所求者乃言也臣請言言路之弊可乎言路開閉所關何如而噤嘿之風無如近日大臣以唯諾爲廟謨三司以厭避爲家計百官有司之臣犇走供給而已誠使袞衣無闕馨香日聞以古人憂明慮治之意豈無可言而媕婀二字便成時義滔滔一世將爲無言之國此其故何也臣歷觀古昔以言獲罪者亦未嘗無其人而雷霆之下昌言尙聞嶺海之際直聲不替此必有精神氣味潛孚默感於刑賞之外而然也殿下光御以後凡係言事之人雖不中理未或加罪此固盛德事而旣未之用則一例優容自不免訑色拒人之歸而然耶昔人有言曰臣之於君從其意而不從其令歷數朝著平步華膴穩享崇高之人未聞有論一事進一言而能致是者利之所在人情如水只見不言者之爲可好故父兄師友之間一種議論遂以此爲安身立命之妙方互相告戒只自喑啞良足寒心至於懲討之說大同之論言之無弊故公車日積如塌一本無異乎殿下之不槪心而洗草付丙便作常規留中還下已成前例夫鴟梟毀邜鳳凰不至則此亦非來諫之道也門將何知乎疏箚騎曹何關乎出納而創出禁條古有是否今於修省之日殿下始按例而求之臣等乃備數而陳之一場警動若將有爲事過之後依舊伈泄此奚足爲應天以實之道耶噫國之所以維持者紀綱是也先正臣李珥嘗以紀綱之在國家譬諸浩氣之在一身又以信賞必罰擧直措枉爲立紀綱之要而本之於人主正大公平之心旨哉言乎所謂紀綱非一朝一夕之所可立又非一政令之所可辦雖督之以律令威之以斧鉞若不以大公至正之心爲其主宰則亦無以風勵一世振肅百僚向者許多卿宰之一番處分未必非振頹綱之一助而此不過先正所謂一事之偶合者也殿下必欲立紀綱則盍亦反其本乎爵祿者人君馭下之大柄也從古明君誼辟亦未嘗不愼惜名器國朝人才之盛必稱穆陵之世而謹稽羹墻錄正二品以上僅爲十五六人文官嘉善未滿二十人雖以古名臣金繼輝之淸名重望尙不免有吾亦參判之諺此何等難愼也在宥四十年之間庶事無闕百度惟貞干戈玉帛粲然備具式至今日公器屑越緋玉滿路貂金盈庭如臣賤品亦已備數於宰列之末則他又可知也夫朝而執政柄暮而握文衡出則盤礴於承宣之地入則翶翔於訏謨之場者未必皆通才達識則此已可惜而資級元無等節官職任他擸掇得年稍多立朝頗久則雖百無一長之人節次推遷亦足以摶得崇顯而位著之苟艱愈往愈甚中朝之歎每發於無人古聖王設官分職之意恐不亶如是也守宰所以任民事而乍授旋改曾無委任之效臺閣將以懋言責而暫膺卽遞已成輪差之科雜歧竝進而淆亂甚矣倖門莫杜而犇竸甚矣苟使一世之人皆知官職之不容虛縻名位之不可冒占稍思自好之道永絕倖占之望則其爲世道之益當何如也噫義理不明人心有陷溺之歎論議多歧朝象有潰裂之憂右文爲治而庠塾無誦習之聲恤民是務而閭巷有愁苦之色百爲之因循庶務之叢脞非臣更僕所可畢陳而悠悠萬事都不外於聖人方寸之地妙理活法捨此何求噫漢武不過多慾之主而欲求仙則窮極蓬灜而後已欲用兵則掃盪朔漠而後已心之所到期於必成此先儒所以許其志氣者也況以上聖之資毋懷苟安之心則一番整頓卽一轉移間事殿下何憚而不欲有爲乎若夫言路紀綱官方等事只是小小節目特殿下忸於姑息而不肯措諸事而已歲月不駐志氣易衰激昂奮發之意漸不如初彌縫苟且之念因以成習臨機而每欠夬斷遇事而終未揮霍雖有大有爲之資汔無大有爲之實周旋於牽架之中優游於節目之間姑以是賁飾治具酬酢世務而已則此非所望於聖明者也臣雖未知何如而招災何如而弭災而卿雲景星只在於人主一念幸殿下勿以人廢言○用謙疏略曰今日之所可言者固不可彈數而臣之所嘗慨恨于中者惟我殿下勵精圖理已近廿載而奈之何治有未徯漸不如初姑以一二事言之朝象婾情大小恬憘智者工於謀身愚者安於隨衆明日之安危不暇深慮目前之得失先入商量臨事巧避者爲能當官苟度者爲治簿書期會固是末節而廟堂之覆奏尙多掩滯月六賓對便成文具而筵席之建白寂無可聞致使今日國事體貌不立紀綱不張浸浸然莫可振救者亦豈一時之故哉上下之所漸漬耳目之所薰成其來固已久矣臣愚死罪不能無憾於天地之大者優待臺閣恢張言路卽殿下之初政所勵而近者則合啓之無批懲討之有禁非復前日之包容矣愼重爵賞斟量人器卽殿下之初政所務而近者則濫觴之無漸寵擢之或僭非復前日之注措矣過於恢蕩則隄防隨壞釁孼生心隆於㴠貸則霜永不戒變怪層出以至義理有湮晦之憂世道無寧靖之期其爲今日國家之憂孰有大於此者上天所以示警於殿下若彼其丁寧戒告則宜殿下之惕然改圖淵然遠覽將有以懲創淬勵挽回至治而以求助於臣隣也臣亦嘗聞古人之說則天下之事無一不本於人主之一心必先正心而萬事自正臣未敢知殿下之所以治心者或不免有少忽而向所謂數者之不克徯志者有如斯乎臣竊覸殿下學冠千古道徹天人其於誠意正心之工寧或一毫未盡而第於應事之際或怒或激而有所未當辭氣或遽而有所過中則此殆本源之地㴠養之工有所未純省察有所未盡孟子所謂發於其心害於其政者豈非殿下之所當戒乎亦願殿下如意於居敬之工益勉於愼獨之要焉○致性疏略曰第伏念殿下聖智天縱問學日新修齊治平之大經大治燦然具備而義理精微洞見大源非在廷群下所敢仰測則三五盛際庶可挽回而尙未徯從欲之治者何哉臣竊恐虞舜之執中而未免欽恤之太寬箕疇之建極而有時恢蕩之或過當斷而不斷尙稽鯨鯢之誅討當嚴而不嚴以啓蟣蝨之覬覦此豈今日臣工所仰望於殿下也哉廊廟具瞻之位未間有嘉言宏謨之夾贊化理對揚倚毗而雖於簿書期會之末每勤自上之董飭銓衡進退之地未見其一政一望之激揚頹俗允恊公議而至於守宰差遣之際屢煩政望之還下此固已萬萬憂慨而甚至有乘其獨政不體拂拭之聖恩急於濟私乃敢注擬之太徧政紙一出萬目俱駭世道至此寧不寒心三司之臣旣任言責則其選顧不重歟雖以昨下傳敎觀之當此恐懼修省之時乃以各陳良箴之意飭諭於三司之臣要以爲裨補之資其所責任尤爲何如而挽近以來瀛選不古取捨不公薰蕕相混涇渭莫辨至使一代負望之才彥擧懷若浼之志金華一步便成鐵限臺閣風采尙矣無論而一自通選稍廣或有以猥瑣之辭登諸章奏之間乃至前銜疏之或因逞憾或出希覬迭投公車章皇屑越貽羞朝廷莫此爲甚臣謂此等疏章之語涉挾雜者自喉院退却宜矣伏乞聖明留神裁察焉竝批以所懷當留意
정조 17년 · 강
召見稟事閣臣于誠正閣
정조 17년 · 강
命壯勇營煮鹽二千石于鳴旨島以補軍需不足之需仍定軍兵奉足預下之式
정조 17년 · 목
本營提調鄭民始啓言本營軍需尙患不敷欲求不關於經費無害於民邑者以爲拮據之道而嶺南鳴旨島鹽自監營給價煮取發賣公用名曰官鹽今若於此加煮二千石而監營則每石給價二兩五錢云此則加給五錢以爲一石三兩之價而亦依監營發賣例發賣則鹽丁必樂赴矣三漕倉每年應上下米中有以錢換給者以賣鹽之錢移給漕倉換米二千石仍令添載於漕船而上納則事事便好與曾經道伯人商議則以爲此事行之無弊云自明年依此擧行何如從之民始曰軍兵奉足之預下者只論父母與妻而一年內幾次預下無一定之式依訓局例一年內無過兩次事定式施行至於預下軍兵之有頉或除汰者仍以蕩減雖有他軍門之例而還下各該軍門者旣有該軍門奉足則亦爲蕩滌殊無意義且各營軍兵之移屬本營者先下奉足自該營計減以送則還下軍兵預下條之移捧於該營奉足條亦可爲旁照之例依此定式施行何如從之
정조 17년 · 강
命嶺南穀多邑常賑穀耗條中限一千三百石屬于賑廳自今年定式施行
정조 17년 · 목
賑恤堂上鄭民始啓言本廳經用近益苟簡不可無變通西關嶺南穀多邑作錢條皆是常賑穀而每年作錢者都送戶曹至於本廳則需用不足而無一取用者實無意義自今年嶺南穀多邑耗條中限一千三百石屬之本廳與道內砲糧米相換移送漕倉添載上納以補支用爲好請以此定式施行從之
정조 17년 · 강
以李勉兢姜彝正金翰東爲承旨尋遞翰東以徐有秉代之竝前望
정조 17년 · 목
箚略曰卽伏聞判尹具庠以向日籌司捧甘事費辭陳章譏切廟堂臣於此已不容其晏然而繼有本司堂上譴罷及泮堂特遞之命則在臣私心益不勝其萬萬慚悚蓋於近年以來懸房原屠亦不得克數典僕輩生理漸至蕭然而法司禁吏憑藉疊屠多般橫侵以是之故庚戌泮堂曾有所陳達出擧條嚴飭今春又以此事纔有經稟自本館申飭則頗有其效而獨京兆不革此弊依奮見侵故該堂相議更據已例有所捧甘而臣果與聞之至於下語之失亦且看過於輪示之際而未能覺察苟論其咎臣實爲首不但心於不之董飭而僚堂被譴臣獨倖逭惶愧之極靡所自措伏乞聖明亟命幷勘臣罪以警具僚批以禁吏苟有作奸其所懲治何律不可而發甘措語豈必如是爲之然後方可以令行禁止乎所惜者體貌也卿旣與聞則予所致慨倍有甚於新拜之端揆旣往已矣望須留意於來頭至於僚堂被譴臣獨倖逭云云尤萬萬不然昨日處分毫不涉於替勘則在卿等有甚難安卿須安心視事仍命遣史官傳諭
정조 17년 · 강
諭右議政金憙勿胥命
정조 17년 · 목
政院啓言議政府錄事來言右議政金憙以爲罪負至重嚴誅尙靳深夜瀆撓萬萬惶懍不敢不退歸私次席藁俟勘此際伏見籌提泮堂問啓批旨下者處分截嚴誨責備至捧甘之最初與聞措辭之末梢未察苟求其咎臣實爲首不但止於不能董正而已人言之拶逼未暇拖引郵罰之倖逭尤係恧蹙罪上添罪益無容措走伏金吾門外恭俟鈇鉞之誅云仍納命召何以爲之乎敎曰昨夜之更爲胥命已過矣至於發甘事意謂在於籌坐時見左相箚亦知其事實之不然卿不必獨爲引咎安心勿待命事遣史官傳諭仍傳命召
정조 17년 · 강
同成均徐有防上疏賜批仍遞本任
정조 17년 · 목
疏略曰臣於昨夜伏聞因判尹具庠陳疏有備堂問啓之命卽爲馳到朝房則兩僚堂已爲書納故退與僚堂伏俟處分矣及伏承批旨一遞一罷臣則倖逭惶懍恧蹙不知措躬之所也臣於泮堂及京兆竊嘗屢叨而久蹲深知泮民充闕之由禁吏捉疊之弊大抵泮僕疊屠非但法司禁之本館禁之非但本館禁之廿四懸房互相禁之以其無端疊屠利分害切於當日當次之人故也其禁至嚴其法至密一有疊屠不待法司本館之推捉而渠先捉納格例然也然此是泮僕業盛時事也至於近年則泮業日就凋殘牛價日益騰踊通計一朔闕者居半隻牛賣買衆肆爭奪至有藏名抽筒之擧則以何財力容手於疊屠二字而所謂法司禁吏當其出禁之時捨却應捉之私宰輒走懸房不辨新舊稱以疊屠以爲塞責呈課之計則本館始以當次應屠帖文充闕兩件事據實往復聽否無常而如是之除泮民之酷被侵虐已無餘地矣應屠者之橫被固已矜惻而雖以帖文補充者言之前旣闕矣後何充矣而此亦有由焉蓋三法司之贖錢出自懸房者以廿四懸房一日一屠爲準雖或多闕無得加減故不得不有帖文充闕之例而此亦自官照管毋得容奸則其曰疊屠云者卽是艱辛辦備補其一日一屠之數而已而此亦多致仍闕則非疊屠而謂之疊屠自法司徵贖在法司爲疊贖在泮僕非疊屠皎然明甚此所以前後泮堂之筵奏蒙允捧甘申飭者也其後法司臺是遵行無相侵越向來判尹具庠忽有疊屠之捉故臣與前僚堂沈煥之或文移或口喝明言其補充委折杖囚多日始爲或放或贖矣日前右尹宋鍈復有此事而適當籌坐之日諸泮僚同聲相議略申前後筵奏更爲捧甘申飭使三法司瞭然知有帖文者毋敢捉禁而已則具庠之看作創見盛氣張皇截去頭尾抑勒爲說殆若本館則任其犯法京兆則獨爲守法者然詆斥泮堂之不足以至於侵及廟堂臣誠莫曉其所以也噫牛禁一事務農之大政法意所在本自嚴重而況於近日臺臣言之廟堂飭之苟使泮僕有眞箇近似於疊屠之事則臣與諸僚固當先爲摘發先爲移送豈於法司見捉之後乃有容匿之理而今玆疏語自家則自處以守法他人則歸之於不守法至以曲護不法之泮人長惡益疾爲言斥之者雖甚容易被斥者豈不疲惱乎至於泮訟云云凡係泮僕爭訟毋論小大輒令主管堂上自辟郞官主之者自有定式則具庠或未之詳而有此攙及也耶當初與泮僚往復者臣也伊後與籌僚捧甘者臣也而又於甘辭輪示之際莫之審察者亦臣也人言之來見輕受侮已無異同而及夫兩僚問啓致勤處分罷遞之罰不及臣身在臣區區私義何敢獨自晏然而其於朝家刑政寧用若是斑騷乎伏乞亟削臣所帶泮堂之任以爲尊法紀伸廉隅之地焉此際伏見朝紙刑曹判書李文源新除泮堂矣一館竝據亦涉難安以此以彼公私兩妨竝賜鑑諒千萬幸甚批以昨日處分卽謂甘辭之大關體貌至於非疊屠而毋得以疊屠橫侵自有前禁則辭疏云云可謂題外兼帶泮任公格應遞云依施
정조 17년 · 강
以鄭民始爲同成均前望也
정조 17년 · 강
備邊司以關東砲保代錢事稟處
정조 17년 · 목
本司啓言江原監司沈晉賢砲保代錢之狀請更爲稟處事命下矣訓局砲保之以木邊上納者在關東爲九邑而昨今年只以六邑代錢狀請者可知其九邑中民勢之偏苦惟六邑爲然而多不過四同小爲一同則純木收納似非爲難以實狀聞雖有近例似此豐登之時亦許代錢大非重軍需之義代錢一款恐不可輕議矣敎以知道
정조 17년 · 강
命湖南災實分等及所請諸條依狀辭施行